Diari Oficial de la Generalitat Valenciana


Sumari del DOGV 5508, del 09-05-2007 (2007/5472)

ORDE de 22 de març de 2007, de la Conselleria d'Agricultura, Pesca i Alimentació, per la qual s'establixen ajudes a servicis de substitució en explotacions ramaderes.
----------------------------------------------------------------------------------------------------------------------------------------------------------------------

### Dades del document

Número de DOGV
:   5508

Data del DOGV
:   09-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/5472


Data del document
:   22-03-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * petita empresa
    * sector agrari
    * mitjana empresa
    * agricultor
    * explotació agrària
    * ajuda pública

El sector ramader és responsable d'un destacable nivell de rendes en les àrees rurals de la Comunitat Valenciana. És especialment important la seua contribució a l'activitat econòmica desplegada a les zones desfavorides. El manteniment de l'activitat pecuària és imprescindible per a fixar població al medi rural i generar l'aparició de noves alternatives en eixes àrees.
Per a estabilitzar l'activitat ramadera a les comarques valencianes, cal dotar-la d'instruments que permeten als titulars de les explotacions millorar la seua qualitat de vida i les seues condicions de treball, cosa que redundarà en un estímul per a la incorporació dels jóvens a esta activitat.
La conselleria d'Agricultura, Pesca i Alimentació, conscient de les dificultats que suposa per als ramaders trobar personal qualificat, establix unes ajudes que tenen per objecte incentivar la creació d'empreses que presten servicis de substitució per a ramaders, a fi de poder dotar este sector d'un mínim d'hores i/o dies de descans per vacances, malaltia, etc.
Es tracta, per tant, d'afavorir la implantació i l'ús a les explotacions ramaderes d'estos servicis de substitució i de donar així resposta a una sèrie de necessitats que s'han detectat en el sector ramader, a més de contribuir al seu desenvolupament.
Per això, la conselleria d'Agricultura, Pesca i Alimentació, conscient de les dificultats per a abordar este tipus de servicis, establix una línia d'ajudes que s'emmarca en el Pla Millorar de la conselleria.
Esta orde es dicta observant els requisits establits en la Llei 38/2003, de 17 de novembre, General de Subvencions, en l'article 35e de la Llei 5/1983, de 30 de desembre, de Govern Valencià, així com en el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, i en el Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat constitutiu de la Comunitat Europea a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001.
Per tot això, a proposta de la Direcció General d'Investigació, Desenrotllament i Innovació Agropecuària,
ORDENE
Primer
S'establixen, com a annex d'esta disposició, les bases reguladores de la línia de la conselleria d'Agricultura, Pesca i Alimentació per la qual s'establixen ajudes a servicis de substitució en explotacions ramaderes.
Segon
Es convoquen, per a l'exercici 2007, les ajudes a què es fa referència en l'article primer.
DISPOSICIONS ADDICIONALS
Primera
Les ajudes regulades en esta orde es concediran, en l'exercici 2007, a càrrec de la línia T3081 000, capítol 4, del programa 714.80, "Desenrotllament i millora de la ramaderia", amb un import màxim de 60.000 euros.
ORDE de 22 de març de 2007, de la Conselleria d'Agricultura, Pesca i Alimentació, per la qual s'establixen ajudes a servicis de substitució en explotacions ramaderes. [2007/5472]Conselleria d'Agricultura, Pesca i AlimentacióSegona
L'import màxim d'ajuda per hora de servici, en l'exercici 2007, serà de 16 euros.
Tercera
El termini de presentació de sol·licituds per a l'exercici 2007 serà de dos mesos a partir de la publicació en el Diari Oficial de la Comunitat Valenciana d'esta orde.
DISPOSICIONS FINALS
Primera
Es delega en el director general competent en matèria de ramaderia la concessió i denegació de les ajudes previstes en esta orde.
Segona
Es faculta la direcció general de competent en matèria de ramaderia per a dictar les disposicions necessàries per a l'aplicació i el desplegament d'esta orde.
Tercera
Esta orde entrarà en vigor l'endemà de la publicació en el Diari Oficial de la Comunitat Valenciana.
València, 22 de març de 2007
El conseller d'Agricultura, Pesca i Alimentació,
Juan G. Cotino Ferrer
ANNEX
Bases reguladores de la línia d'ajudes a servicis de substitució en explotacions ramaderes.
Apartat primer. Finalitat
Esta orde té com a finalitat establir una línia d'ajudes per a sufragar els servicis de substitució en les explotacions ramaderes.
Apartat segon. Beneficiaris de l'ajuda
Podran accedir a les ajudes previstes en esta orde les explotacions ramaderes a través de les associacions legalment constituïdes que presten servicis de substitució en estes, amb el compliment dels requisits següents:
Els casos de substitució que podran ser considerats per este article són els relatius a la substitució del titular de l'explotació ramadera per vacances, descans setmanal o malaltia.
Els ramaders a qui es preste el servici de substitució hauran de complir unes condicions generals i altres d'específiques en funció de la titularitat de l'explotació ramadera.
Apartat tercer. Condicions de l'explotació ramadera beneficiària del servici de substitució
Les condicions establides en este apartat hauran de ser verificades per l'associació sol·licitant de l'ajuda i la documentació acreditativa dels requisits estarà a la disposició de l'òrgan instructor de l'ajuda per a qualsevol comprovació que este trobe pertinent.
Condicions generals de l'explotació ramadera:
1. El domicili fiscal de l'explotació s'ubicarà al territori de la Comunitat Valenciana.
2. Estarà inscrita en el Registre d'Explotacions Ramaderes de la Comunitat Valenciana, creat per mitjà de la Llei 6/2003, de 4 de març, de Ramaderia de la Comunitat Valenciana.
3. Haurà de complir les normes vigents en matèria d'identificació i sanitat animal i de medi ambient, higiene i benestar dels animals, per a la qual cosa se sol·licitarà una declaració responsable.
B) Condicions específiques de l'explotació ramadera:
1. Explotacions el titular de les quals és persona física:
1.1. Que almenys el 50% de la renda total de la persona titular de l'explotació provinga d'activitats ramaderes o altres activitats complementàries exercides en la seua explotació, sempre que la part de la renda procedent directament de l'activitat ramadera no siga inferior al 25% de la seua renda total i el temps de treball dedicat a les activitats de l'explotació siga superior a la mitat del seu temps de treball total.
Es consideren com a activitats complementàries la participació i la presència de la persona titular, com a conseqüència d'elecció pública, en institucions de caràcter representatiu, com també en òrgans de representació sindical, cooperativa o professional, sempre que es troben vinculats al sector ramader, les activitats de transformació i venda directa dels productes de la seua explotació i les relacionades amb la conservació de l'espai natural i protecció del medi ambient.
1.2. La persona sol·licitant del servici de substitució haurà de tindre mes de 18 anys i menys de 65 anys.
1.3. Estarà al corrent en els pagaments de qualsevol tipus d'obligacions fiscals, cànons i quotes a l'administració pública.
1.4. Haurà de figurar donada d'alta en el règim especial agrari de la Seguretat Social o en el règim especial de treballadors autònoms en funció de l'activitat exercida en relació amb la ramaderia.
1.5. No percebre pensió de jubilació o invalidesa absoluta.
1.6. No trobar-se sotmesa a un procediment de reintegrament o sancionador.
2. Explotacions associatives:
2.1. En el cas d'explotacions associatives legalment constituïdes, almenys el 50% dels seus membres hauran de posseir els requisits exigits en este article als titulars que siguen persones físiques.
2.2. Les explotacions associatives hauran d'acreditar la seua personalitat jurídica per mitjà de document públic i prendre alguna de les formes jurídiques següents:
a) Societats cooperatives o societats agràries de transformació.
b) Societats civils, laborals o altres de mercantils les accions de les quals, en el cas que siguen anònimes, hauran de ser nominatives, sempre que més del 50 per 100 del capital social, si n'hi ha, pertanga a socis que siguen ramaders i/o ramaderes professionals. Estes societats tindran per objecte exclusiu l'exercici de l'activitat ramadera en les explotacions de què siguen titulars.
Apartat quart. Import de l'ajuda i límits pressupostaris
El percentatge d'ajuda pública, d'acord amb l'article 15 del Reglament 1857/2006, serà del 100% del pla de substitució previst, i les despeses subvencionables seran els costs salarials, les dietes i el quilometratge.
En qualsevol cas, l'import màxim de l'ajuda concedida a una associació determinada no haurà de superar els 20.000 euros.
L'import màxim d'ajuda per hora de servici, en l'exercici de què es tracte, s'establirà en cada convocatòria anual.
Si el conjunt de les sol·licituds supera els fons disponibles, tindran preferència les empreses que acrediten ocupar més percentatge de treballadors discapacitats en relació amb les seues plantilles respectives o que es comprometen a contractar un percentatge més gran de treballadors discapacitats durant l'àmbit temporal de l'ajuda o subvenció. Si, una vegada efectuada esta classificació, no hi ha fons disponibles per a un grup de sol·licituds, estes s'ordenaran segons la data de registre d'entrada, i es procedirà al prorrateig si hi ha diverses sol·licituds amb la mateixa data de registre d'entrada.
Anualment es fixaran els imports globals màxims pels quals es podran concedir estes ajudes i les línies dels pressuposts generals de la Generalitat Valenciana a què es carregarà cada grup d'ajudes.
Apartat cinqué. Presentació de sol·licituds
Les sol·licituds es formalitzaran en instància degudament omplida subscrita pel titular de l'associació, president o representant legal. Es dirigiran al director general competent en matèria de ramaderia de la conselleria d'Agricultura, Pesca i Alimentació.
Les sol·licituds es presentaran preferentment en qualsevol de les oficines de la conselleria d'Agricultura, Pesca i Alimentació de la Comunitat, dins del termini establit en cada convocatòria anual, sense perjudici que es presenten als llocs i pels mitjans prevists en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i aniran acompanyades de la documentació següent:
a) Fotocòpia compulsada del CIF de l'associació.
b) Fotocòpia compulsada del DNI del representant legal de l'associació.
c) Document públic de constitució de l'associació.
d) Fotocòpia compulsada de l'assegurança de responsabilitat civil contractada per l'associació.
e) Relació del personal dedicat a prestar el servici de substitució, amb indicació de la seua qualificació o categoria professional.
f) Proposta o propostes de contracte de treball del treballador que realitzarà el servici de substitució, amb especificació del tipus de contracte, la persona a contractar i el salari que percebrà.
g) Relació d'explotacions ramaderes beneficiàries del servici de substitució, el pla de substitucions previst i la previsió de les despeses atribuïbles a este servici per a l'any de què es tracte.
h) Imprés d'alta de tercers de la Generalitat, acompanyat de certificat de l'entitat financera de la titularitat del compte en què ha d'efectuar-se el pagament d'ajuda, en el cas d'altes, baixes o modificacions de les dades que es troben en el sistema d'informació comptable de la Generalitat.
i) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació.
j) Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat Valenciana) i davant la Seguretat Social.
Apartat sisé. Procediment de concessió
La instrucció del procediment de concessió de subvencions correspon al Servici d'Innovació i Tecnologia Ramadera de la conselleria d'Agricultura, Pesca i Alimentació, que realitzarà d'ofici totes les actuacions que trobe necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, a més de remetre a l'òrgan col·legiat un informe d'avaluació de les sol·licituds.
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan estarà integrat per 3 membres: caps de servici o de secció de l'Àrea de Ramaderia de la direcció general competent en matèria de ramaderia.
El conseller d'Agricultura, Pesca i Alimentació, a la vista de la proposta de resolució de l'òrgan col·legiat, resoldrà sobre la concessió d'estes ajudes, i esgotarà la via administrativa. Esta resolució haurà de notificar-se al sol·licitant en el termini màxim de sis mesos des de la publicació de la convocatòria en el Diari Oficial de la Comunitat Valenciana. La falta de resolució expressa en este termini tindrà efecte desestimatori.
Apartat seté. Procediment de control i pagament de les ajudes
El període màxim finançat a través del servici de substitucions serà de 20 dies naturals per ramader substituït i any. Excepcionalment, el període finançat serà superior a 20 dies per motius de malaltia o accident prèviament justificats.
Les associacions estaran obligades a mantindre amb la persona o persones que han de proporcionar el servici una relació contractual ajustada a la legislació vigent.
Els servicis de substitució seran realitzats i justificats davant de l'administració fins al dia 10 de novembre de cada exercici pressupostari per al qual haja sigut concedida la subvenció per mitjà de compte o certificat justificatiu, al qual caldrà adjuntar la documentació següent:
Dades identificatives de les explotacions on s'ha realitzat el servici de substitució.
Certificat en què consten les dates inicial i final de la substitució en cada una de les explotacions ramaderes beneficiàries del servici, hores substituïdes, treballador que ha realitzat el servici i fotocòpia compulsada del contracte laboral.
Les substitucions per malaltia o accident es justificaran per mitjà de fotocòpia compulsada del part de baixa corresponent.
Relacions de despeses imputables als servicis de substitució prestats en este període, degudament justificades. Les despeses s'acreditaran per mitjà de fotocòpia compulsada de nòmines, documents TC1 i TC2 de la Tresoreria General de la Seguretat Social i, si és el cas, certificat en què consten les despeses imputables a dietes i quilometratge.
A la vista dels justificants aportats, l'òrgan competent autoritzarà el pagament de les ajudes. L'abonament de les subvencions concedides es podrà realitzar fraccionadament per trimestres vençuts, per a la qual cosa les associacions amb servicis de substitució a explotacions ramaderes que hagen sigut subvencionats remetran a la Direcció General d'Investigació, Desenrotllament i Innovació Agropecuària la documentació justificativa assenyalada anteriorment.
Els servicis veterinaris de la conselleria d'Agricultura, Pesca i Alimentació duran a terme les inspeccions que consideren oportunes per a comprovar el compliment de les condicions exigides en esta orde.
Apartat huité. Procediment de pagament parcial
En les ajudes referides a esta orde es podran realitzar pagaments fraccionats parcials, amb justificació prèvia de la realització del servici de substitució corresponent.
La justificació es realitzarà per mitjà de la presentació dels certificats corresponents i d'acord amb l'apartat seté d'esta orde.
Apartat nové. Incompatibilitat de les ajudes
Els servicis de substitució auxiliats a càrrec de la línia de suport prevista en esta orde no podran rebre ajudes acollint-se a una altra normativa nacional o comunitària i seran incompatibles amb qualsevol altra línia d'ajudes establides que tinguen com a objecte el finançament dels mateixos servicis. A este efecte, els servicis tècnics realitzaran comprovacions periòdiques.
Apartat deu. Devolució de quantitats indegudament rebudes
Segons s'establix en l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos que s'hi preveuen.
Quan la falta de justificació de la despesa subvencionable siga parcial, el reintegrament de la subvenció serà el que corresponga a estes despeses no justificades, sempre que el compliment de la subvenció s'aproxime de forma significativa a la satisfacció dels compromisos adquirits.
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Apartat onze. Revisió
Tota alteració de les condicions tingudes en compte per a la concessió de l'ajuda o subvenció podrà donar lloc a la modificació de la resolució concessiva.
Apartat dotze. Normativa aplicable
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública la Generalitat Valenciana.